Datasets:
R5dwMg
/
foodiereview_yue

Dataset card Viewer Files Community
1
text
stringlengths
1
875
有機會都要走訪下依個「童話」小國 。 題外話/補充資料 因為喺朋友所送嘅小禮物，所以，環境、服務、衛生、抵食幾欄嘅參考值唔大。
美心西餅嘅蛋糕食得多，其實佢都有出曲奇，不過，似乎記憶所及，小弟都未食過佢啲曲奇產品，今次又梗喺要多謝食友啦，賞我一包美心「榛子‧牛油曲奇」，讓我有個「狂嚐曲」嘅下午茶。精緻嘅包裝袋內一共有8塊曲奇，每塊淨重約9克，咪以為磅過，都喺包裝袋後面寫嘅。
據食友講賣十零蚊包，唔算貴。不過，始終大集團連鎖店流水作業模式製作，又要控制生產成本，減少損耗，出品質素要求穩定，故此，從成份所見產品都加入較多添加劑。榛子牛油曲奇跟包裝袋面所見嘅一模一樣，中間喺牛油曲奇，外圍邊喺咖啡味曲奇，入口唔可以用脆嚟形容佢嘅質感，但就咬落鬆化，又極富牛油香，而大大粒榛子仁好脆口，味道比想像中好。
話晒美心都喺本地大型餅店之一，無理由要做件曲奇都會做得衰嘅。「狂嚐曲」，唔喺因為一個人一次過食晒8塊曲奇，而喺久唔久收到食友送贈嘅曲奇，等小弟經常有曲狂嚐。再次多謝食友，又讓「好友狂嚐曲」系列食評得以延續！
題外話/補充資料 因為喺朋友所送嘅小禮物，所以，環境、服務、衛生、抵食幾欄嘅參考值唔大。
一個品牌嘅建立已經唔容易，仲要由一間社企去做起，更值得敬佩嘅喺，當中嘅組成喺由超過半數嘅殘疾人士而嚟。所講嘅「品牌」就喺東華三院屬下專門訓練及聘用殘疾人士嘅社會企業「愛烘焙麵包工房」，今次多得食友送贈，讓小弟有幸品嚐佢哋製作嘅曲奇。
腰果朱古力曲奇外表烏黑，但朱古力味極之香濃，咬落又鬆脆，而且，曲奇內佈滿大大細細嘅腰果粒及朱古力粒，腰果既香且脆，稱得上上佳之作。所以，絕對唔好睇少一啲殘疾人士嘅能力，只要好好訓練，一樣做出成果。從附件嘅單張，見佢哋有一款新產品「抹茶曲奇」，可能在你嚟講抹茶曲奇無咩特別，周街曲奇店都有得買，再細心留意，原來依件抹茶曲奇喺由京都凱悅酒店首席餅師於年初嚟香港訓練一班愛烘焙團隊所製作而成，背後故事真不小。
銅鑼灣皇室堡Pop Up店經營到八月尾，咁你又幫襯咗未？多謝好友心意，又可以等小弟多寫一篇曲奇食評系列「好友狂嚐曲」！ 題外話/補充資料 因為喺朋友所送嘅小禮物，所以，環境、服務、衛生、抵食幾欄嘅參考值唔大。
食友遊走西環，拜訪多間老店，仲特意為小弟帶來一包特製鮮椰汁鳳凰蛋卷作「手信」，鳳凰蛋卷出自屹立晌西營盤第三街逾40年歷史嘅「齒來香」，除主打馳名嘅蛋卷及鳳凰蛋，據食友講仲有多款懷舊本土特色餅食 。收到包好嘢，就益吓同事一齊分享。
食友話佢啲蛋卷及鳳凰蛋卷喺即場人手製作，喺講求生產效益嘅當下，依啲家庭式手作仔真喺絕無僅有，絕對喺如假包換嘅香港製造，唔單止食佢嘅味道，仲有一份心意及真誠 。一包有11件，件件大細不一，蛋卷皮色澤亦都不一，可見全手製嘅痕跡 。
打開包裝已聞到好有蛋香，最有心思喺，蛋卷皮加入已炒香嘅黑芝麻，所以，每啖咬落去都喺蛋香及芝麻香共融 。依家啲鳳凰蛋卷味道出到五花八門，而齒來香嘅特製鮮椰汁鳳凰蛋卷還原基本，只以椰絲為餡。蛋卷首要喺夠脆，佢哋嘅出品，豈止合格有餘，一咬明白到嗰份超脆感，而且，落咗勁多椰絲，好食到不得了 ！
多謝食友嘅餽贈，想懷舊，想嚐鮮，又或只想支持本土老店，都值得為「齒」而來 ！ 題外話/補充資料 因為喺朋友所送嘅小禮物，所以，環境、服務、衛生，參考值唔大。
小弟一向對食魚翅都喺可有可無，食又得，唔食又得，以前亦有睇過一啲為取魚翅而殘殺鯊魚嘅紀錄片，所以，一般嚟講就甚少主動食翅，不過，出席過由「護鯊行動」所籌辦，御苑皇宴贊助嘅「一翅都唔食」一周年慶祝午宴後，小弟從此就走上「無翅之徒」嘅路，承諾以後唔食魚翅。
先講講「一翅都唔食」喺個咩運動，依個運動喺由一班「護鯊行動」嘅新加坡義工晌2012年構思並發起嘅全球性鯊魚保育運動，目標喺令消費者了解拒絕食用魚翅喺一個可被社會接受嘅個人選擇。依個全民運動已先後晌新加坡、馬來西亞、台灣、香港、上海、北京、澳門及馬爾代夫等地方展開，其後仲會晌唔同亞洲國家及城市繼續進行。
至於香港，已有超過百多位本地知名人士踴躍表態支持！席間，當然唔喺食餐晏咁就算，大會透過文字、圖片、短片、數據嚟講講現時世界過度捕殺鯊魚嘅情況，想知多啲詳情可以瀏覽一下官網，小弟亦順手放埋有關單張，等大家簡單有個了解。
由於是日目的主要都喺了解及支持一下依個鯊魚保育運動，並非以品嚐佳餚為主。所以，雖然都會介紹一下午宴嘅菜式，但就不會著墨太多。晶瑩鮮蝦餃蝦餃做得皮薄晶瑩，滿滿鮮蝦混有筍粒，餃皮又唔太黏牙，有水準喎。蟹籽燒賣皇豬肉打得幾鬆化，似喺加入唔少蝦肉，配以蟹籽，鮮爽好食。
五福臨門大拼盤扮盤非常工整，分別有白切雞、鎮江肴肉、叉燒、腐皮卷及燒腩仔，幾樣嘢都做得應有嘅口感同味道，個人覺得叉燒及燒腩仔做得出色，前者半肥瘦，有脂香又唔過肥，後者外皮脆卜卜，腩肉鹹香。石板乾燒大蝦以石板窩一路熱住，份外香氣四溢，大蝦肉厚爽口，口感不俗，而墊底嘅大蔥亦吸收醬汁，同樣好食。
金盒藏珍好睇別緻嘅一道素菜，實為南瓜版嘅鼎湖上素，由經理破開個南瓜，內有竹笙、草菇、蘑菇、竹筍、髮菜等等，加埋伴碟嘅西蘭花及南瓜肉，清淡健康，多食無妨。雪嶺紅梅玉環甫以往多數食嘅玉環甫都喺以節瓜入饌，今回改用翠玉瓜幾有新鮮感，瑤柱改為豬肉丸，加上少少魚春，淋上蛋白茨，整體較傳統玉環瑤柱甫嚟得清爽。
而中間大量翡翠苗亦咪錯過，好爽脆！古法麒麟蒸斑塊以冬菇、金華火腿、斑塊梅花間竹清蒸，火喉拿捏好，斑塊嫩滑，又帶有菇香及火腿嘅鹹鮮。素包荷葉飯上枱時侍應已分好每人一小碗，所以未知整個荷葉飯嘅真身，同枱朋友都一致認為個炒飯麻麻，飯粒唔夠爽。
既然喺素炒飯，個人就唔太鍾意用啲素蝦之類，索性用晒素菜仲好。鴛鴦水晶飽甜品喺由奶黃同豆沙做餡嘅水晶飽，一黃一紫，其實都幾好睇。「水晶」外皮幾薄透，煙韌唔黐牙，餡料又唔太甜，不過，以豆沙好食啲，有份清甜味，但奶黃餡勝在夠滑。
雖然小弟嘅一篇食評未必起到咩作用，但凡事向前看，有第一步自然有第二步，積少成多，聚沙成塔，活動正希望能召集10萬名香港市民作出公開承諾「一翅都唔食」，希望有心嘅你，都行動啦！ 題外話/補充資料 由於喺應「護鯊行動」之邀出席是日嘅慶祝午宴，本身並無需要為餐廳撰寫食評，寫食評都只喺一份興趣及個人食後感而已，故認為唔使剔「試食活動」嘅必要，況且，相信讀者會自行加以判斷吧。
快樂無限朱古力之旅啱啱朝早先睇完飲食雜誌介紹依盒朱古力，隔咗日就收到依份厚禮，真喺喜出望外。唔好理佢好唔好食先，16粒迷你朱古力仔個造型絕對殺晒，俗啲講句，真喺氹死女或引死細路呀。果然貫徹番龍島不斷創新嘅作風，依份小禮盒，認真打破沉悶，令人快樂無限，正能量添加劑！
16粒朱古力都各自有唔同味道，附掛晌盒邊嘅介紹小卡，繽紛鮮明，有齊晒16款味道嘅資料，憑相看圖識字，小弟就無謂抄多次。朱古力粒粒造型精細，的骰別緻，一啖一粒，而講到味道，龍島出品始終都喺有一定質素，就算做到咁可愛，味道一樣唔失禮。
講到心水，青蘋果型嘅青蘋果味、哈哈笑嘅純黑脆米味、星星嘅檸檬味、笑騎騎嘅芒果味、粉紅煲呔嘅黑加內侖子味，幾款都喺味道較清新嘅。當然，其他味都一樣唔錯，你又會鍾意邊款？有人話甜品可以舒緩緊張，stressed倒轉就喺desserts，姑勿論事實喺點，收到咁可愛得意嘅朱古力，又點會再緊張呀！
而且，咁多好嘢，又點可以淨得自己一個人食，梗喺同朋友、家人一齊分享啦，咁先叫得公諸同好嘛！
報工聯會參加啲烹飪示範班就多喇，晌廠廈嘅樓上食材店參與都喺第一次啫，有幸嚟到專賣優質食材嘅Ocean Three 鰂魚涌新店，出席名為「Rougie新煮意」示範班，仲要由米芝蓮一星大廚親自示範，真喺機會難得 。
「Rougie」喺一個法國鵝鴨肝嘅品牌，為免被誤會晌度賣廣告，有興趣嘅朋友自行上網都好易查得到！而為咗推廣鵝鴨肝嘅食法，是夜就由米芝蓮一星大廚Cedric Touchard示範3道菜式，跟一啲亞洲食材擦出火花，唔再單單只喺煎鵝鴨肝咁簡單 。
因為都唔想此文被評為「食評」，所以，對於菜式嘅味道都唔太多著墨，只喺分享吓煮食嘅話題 。 菠菜香菇伴香煎鴨肝片材料包括鴨肝、菠菜、香菇、乾蔥、黑白芝麻，而調味料有鹽、黑椒、芝麻油、豉油、薑、芫茜粉……等等。
簡單嚟講，菠菜打汁，香菇加乾蔥炒香，鴨肝煎至金黃，晌星級型廚手上，三兩吓手勢就完成依道入口油香、脆嫩嘅鴨肝菜式 。 香煎鴨肝柚子沙律材料包括鴨肝、柚子肉，醬汁成份有羅望子、椰糖，調味用上蒜頭、芫茜、魚露、檸檬汁乾蔥、紅辣椒。
將鴨肝煎好，做好埋醬汁，柚子拆肉，撈埋便成，晌大廚手上一切都變得容易，不過，確實依道沙律都算易做，至於味道，帶有點點越南風情 。 香辣芒果伴鴨肝材料包括鴨肝、芒果，配料及調味有青檸、椰子肉、紅辣椒粉、黑醋。
芒果及鴨肝煎好上碟，加上配料及調味就大功告成，製作精簡嘅鴨肝前菜。清新酸香嘅黑醋及甜美嘅芒果肉，都令件鴨肝食起嚟無咁滯膩 。每道菜示範完，又當然有機會品嚐大師手勢，正唔正就唔晌度多講，始終依篇唔喺食評，只喺篇煮食分享。
讓有興趣整鵝鴨肝嘅朋友，可以考慮吓以上幾個配搭做法 。面對唔同嘅鴨肝菜式當然喺唔錯嘅享受，如能配上唔同嘅酒，對識飲嘅人就更加相得益彰啦，靚酒襯鴨肝，認真品味人生，只可惜小弟唔好酒，淺嚐就夠喇 ；不過，淨食既煎得香脆，又味道獨特嘅鴨肝，亦喺一份趣味人生 ！
寫完篇食友送贈嘅奇華餅家「零食」，就順手寫埋另一篇又喺食友相送嘅紹香園「零食」，清一清食友小心意嘅食評貨尾。今次收到嘅紹香園產品，喺一盒炭燒咖啡蛋卷，雖然佢哋首創咗鮑魚汁味、波菜味、紫菜肉鬆味蛋卷，但喺相信食友都知小弟都幾鍾意咖啡，所以，就揀咗盒炭燒咖啡味俾我，在此再次多謝老友餽贈 。
打開包裝，一層8塊，上下兩層，即喺一盒有成16件。由於唔喺獨立包裝，所以開封後最好盡快食用 。貴為30年老字號，又自稱為蛋卷專門店，究竟喺唔喺浪得虛名呢？炭燒咖啡蛋卷長方形細細件，一口一件容易食，質感超鬆脆 ，不過，咖啡香唔濃，比較淡薄 。
唔知鮑魚汁味、波菜味又會喺點呢！紹香園作為本土老店，都希望佢哋繼續努力，將唔同富特色嘅懷舊小食，不斷推廣開去 。 題外話/補充資料 因為喺朋友嘅餽贈，所以，環境、服務、衛生、抵食及每人消費各欄，參考價值唔大。
真喺好多謝食友嘅關照，不時醒小弟各樣零食，曲奇及朱古力送贈已有「好友狂嚐曲」及「共朱同好」兩個系列嘅食評，不過，有啲小心意就真喺難以分類搞一個系列，就好似今次分別先後從兩位食友所收到同樣出自奇華餅家嘅產品，故此，就一篇過寫晒佢 。
韓國蜂蜜柚子卷 卷蛋望落應該喺用蛋白蛋糕做，所以，外觀比較白，亦無咁香蛋味，但就相對健康啲。而且，卷蛋心嘅忌廉特少，薄薄一層，真喺好啱追求健康嘅朋友，至於柚子味非常出眾，兼且有少少柚子肉粒，配上蜂蜜嘅清甜蜜香，個卷蛋真喺幾得 ！
老薑餅 每包有4粒老薑餅，外表啡啡黑黑，一打開個包裝，「聞」落已經好重薑味，食落薑味慢慢滲出，點到即止，唔太辣，能否驅寒，相信應該唔太得，不過，口感鬆脆，當小零食，醒醒神都應該唔錯 。 朱古力蛋卷 一包裡面有6條，咬落好酥脆，朱古力濃郁，有水準啊！
三幾啖，就KO晒成包朱古力蛋卷。 手製杏仁小紅莓鳥結糖 依款鳥結糖標明「手製」，且睇睇質素如何？前後試足3粒，味道偏甜，雖則杏仁香味突出，不過，整粒鳥結糖入口質感唔煙韌，有腍腍哋嘅感覺，個人覺得唔多OK。
手製南瓜籽脆糖 跟鳥結糖嘅質素啱啱相反，整粒都喺滿滿南瓜籽仁，食落酥脆得要命，又帶有麥芽糖香，但喺又唔甜喎，超正 ，甚得小弟歡心。蛋白卷蛋、南瓜籽脆糖都喺今次嘅心水推介，值得跟佢哋「後會有期」 ！
題外話/補充資料 因為喺朋友嘅餽贈，所以，環境、服務、衛生、抵食及每人消費各欄，參考價值唔大。
之前試咗agnès b. DÉLICES沾朱古力系列其中一款「Snow Ball朱古力」，味道及口感都麻麻，可謂喺一個意外，估唔到俗語有話「意外頻生」，真喺一不離二 。收到親友所送嘅Royce朱古力，記得以前試過佢嘅Natty Bar Chocolate，真喺好唔錯，所以，對此品牌有一定好感，之不過，今次所收嘅「Royce’ Pure Chocolate」，真喺略為失望 。
嚟自日本札幌嘅Royce’，其實只有短短30多年歷史，亮點喺以北海道純滑牛奶製作朱古力，質素無庸置疑，故此有一定口碑，咁點解會令小弟略為失望，就喺好揀唔揀，揀咗款Creamy Milk拼White囉 ，我同老婆對白朱古力一向都麻麻哋，小弟好啲，可以照食，不過，佢就一定唔會放入口，所以，失望在於所揀嘅味道唔太合心水。
順便都介紹吓Royce’ Pure Chocolate依個產品系列，晌官網都有介紹，此系列一其有5款，每款都包含兩隻味道，每隻味道都有20片，片片都以波浪造型，全部都喺獨立包裝 。而每一款都以新鮮北海道純滑牛奶配唔同濃度嘅可可製做，由37%-90%可可濃度。
手上依盒，喺可可濃度最低嘅款式，只有37%可可，可想而知，可可嘅味道唔會太出，偏向牛奶味，不過，柔滑度就絕對一流，而且奶味香濃，不愧北海道牛乳 。「Creamy Milk」牛奶朱古力，食落都還可以，因為始終只不過喺可可濃度低，朱古力味無咁濃郁，質感依然香滑，入口即溶 。
「White」白朱古力食起嚟有啲勉強，因為味道頗甜，白朱古力本身只喺由可可脂做成，無加入可可粉或可可漿，入口似食緊牛奶軟糖 ，所以有啲國家都唔承認佢喺朱古力。雖然白朱古力唔太啱我哋口味，但各花入各眼，總會有人識欣賞。
希望下次收到嘅喺「Venezuela Bitter & Ghana Sweet」味道，甘苦與輕甜，可可濃度69%及60%，應該喺最和諧嘅配搭 。 題外話/補充資料 因為喺朋友嘅餽贈，所以，環境、服務、衛生、抵食及每人消費各欄，參考價值唔大。
曾經晌觀塘打過幾年工，都有留下少少搵食足跡，不過，都已經喺十多年前嘅事。離開咗之後，觀塘區就不斷變天，轉變非常之快，平日，已甚少踏足此區。今次能晌度留低一次搵食腳印，多得食友送贈，購自Crostini Bakery & Café嘅曲奇 。
上番官網睇睇，估唔到一連3間店舖都開晌觀塘區，算喺一般營銷策略上嘅異數，可能店主貪其方便易於巡鋪啩。寶藍色紙袋盛載嘅喺伯爵茶杏仁曲奇，紙袋設計精簡，而拎起嚟非常墜手，足有220g重 ，食用期近一個月。
內裡以透明透袋包裝，無咩封口拉條，加上成份未見有列明任何防腐劑，所以，開封後最好盡快食用。而每件曲奇大概一蚊銀大細，數一數，啱啱好有80塊 ，絕無吹水，睇唔出有成咁多喎。雖然無伯爵茶，但沖杯紅茶，食啲曲奇，晌工作中偷吓閒，確喺可以減減壓。
由於曲奇較為細塊，可以一口一件，曲奇入口好鬆脆，見佢好多伯爵茶葉碎，但茶味唔算好濃，感覺幽香，而內裡又混有杏仁粒，口感脆脆，牛油又唔太重，整體而言幾好食 ，真喺好易一件接一件，眨吓眼一個人都食咗半包喎 。
食友仲夾埋店方嘅蛋糕小單張，有個裝，亦有件裝，款款獨特，賣相又似模似樣，異常吸引。最可惜店舖都開晌觀塘，就算從官網所知，最新分店晌九龍灣德福插旗，仍然喺少去嘅東九，期望有朝一日會晌油尖旺或西九見到佢。
再次多謝食友心意，讓小弟嘅「好友狂嚐曲」得以延續 ！ 題外話/補充資料 因為喺朋友嘅餽贈，所以，環境、服務、衛生、抵食及每人消費各欄，參考價值唔大。
Pacific Coffee嘅咖啡飲得話多唔多，話少唔少，不過，佢嘅曲奇就第一次食。食友真有我心，餽贈一小盒Pacific Coffee嘅紅莓曲奇，又一次可以飲咖啡，嘆曲奇當下午茶 。個包裝好眼熟，之前有食友相贈嘅Rachel’s Cookie，亦有相同包裝，圓形小透明膠盒，以手拉鋁片密封，衛生又夠封存好 。
每罐內裡有12塊長方形曲奇，用上全麥粉，較粗而重麥味，牛油香似乎弱啲，所以咬落唔算鬆脆，紅莓乾落得唔多，令人感覺跟食一般曲奇差唔得幾多。雖然今回收到嘅曲奇質素普通啲，但一樣感受到食友嘅一番心意，還是一句衷心多謝 。
題外話/補充資料 因為喺朋友嘅餽贈，所以，環境、服務、衛生、抵食及每人消費各欄，參考價值唔大。
隔咗幾個月，又喺時候延續吓小弟嘅「好友狂嚐曲」曲奇食評系列，當然，先多謝食友們嘅寵愛，久唔久送上曲奇零食慰勞小弟，仲要次次都出自唔同品牌或餅店，讓小弟見識各家長短，多謝多謝 ！今次收到喺Joey's嘅出品。
淡黃色手抽紙袋內，喺一包150g嘅雜錦曲奇，透明包裝，最鍾意喺包裝袋嘅密封拉鍊，唔使一次過清晒佢，食用期限一個月左右。帶咗返公司，本來打算跟同事分享，但最後「縮骨」自己一個人分兩日下午茶食晒 ，因為，一包有成14款唔同口味，部份味道仲多於一粒，好想試晒全部，唯有獨食 ！
以下對逐款曲奇寫低食後感，唔好以為小弟咁叻，識晒啲曲奇名字，只喺食友細心，送上曲奇同時，更附上一張曲奇單張，印有26款曲奇嘅名字、外觀，以及成份，我就可以簡單啲按圖索驥。 Dark Brownie Cookie 唔止加咗朱古力粉，仲加埋朱古力，唔怪之得朱古力味咁濃郁，但又唔覺甜，有朕甘苦味，鬆脆好食。
Sunshine Lemon 肥膩嘅牛油又搭上檸檬，完全唔同晒，牛油曲奇中滲出鮮檸清香，最有心思喺混入檸檬條，煙韌而更有檸檬香味！ England Earl Grey伯爵茶應該屬於幾經典嘅茶味曲奇，茶味芳香淡雅，輕柔滲出，喺細膩品嚐嘅作品。
Strawberry Kiss跟Sunshine Lemon同屬一類型曲奇，不過，始終檸檬味較為突出，所以，相比之下，Strawberry Kiss會令人感覺普通咗。 Mocha Cashews 又有朱古力嘅香濃，又隱約有咖啡芳香，好味更在於香脆嘅腰果，有味道，有口感，正呀！
Double Happiness何來「雙囍」？因為加入咗夏威夷果仁同開心果仁，鬆脆可口，口感豐富。 Macadamia Nuts with Black Sugar 雖然只有夏威夷果仁，但改用黑糖嚟做曲奇，甜味沉實醇香。
Japanese Matcha Cookie一身翠綠色影晌成碟曲奇裡面最搶眼，簡單加上抹茶粉製作，抹茶味香，悠然回甘。 Oatmeal & Raisin 樣衰巖巉絕對喺佢嘅標記，但燕麥片配提子乾，煙韌咬口，輕甜鬆化，相信喺有營之選。
Walnut Butter 同Double Happiness差唔多，以牛油曲奇為本，夾雜脆口嘅合桃碎，而合桃唔會碎濕濕，可惜份量唔多。 Mixed Berries Snowall有別其他曲奇嘅鬆脆，依個雪球入口帶點柔韌，內裡大致混入藍莓及紅莓乾，煙煙韌韌。
Chocolate Chips Rocky依件「洛奇」無一身黝黑身形，因為曲奇只喺牛油黑糖味，內加朱古力碎粒，不過，碎粒好少，唔突出。 Olive Ring唔睇張單張都唔知，全部曲奇唯一一款非牛油曲奇，以橄欖油代替，仲要用蛋白加全麥粉，食落得確無咁香，不過，想食得健康喺有少少犧牲吓嘅。
Guihua Oolong方形嚟自英倫嘅伯爵茶味都唔錯，而球形嚟自中國嘅桂花烏龍又點睇？桂花及烏龍都唔算突出，味道嚟得較為清淡，一試無妨。從其他食評所見，Joey’s仲有其他產品，有機會要試吓佢啲蛋糕先得！
題外話/補充資料 因為喺朋友嘅餽贈，所以，環境、服務、衛生、抵食及每人消費各欄，參考價值唔大。
晌荃灣城市中心稻香嘆完茶，最尾一籠「飄香榴槤卷」，實在色香味俱泉，九泉之下個泉，仲諗住有個甜點作結，實在搏錯咗，認真失策 。所以，為咗彌補依個「空虛」，我哋過去荃灣廣場嘅Haagen Dazs，再戰雪糕 。
依間HD鋪位細細，鋪內大概15、16個位左加，仲偷咗商場少少門口位加多張枱。而兩大個凍櫃，一共提供20款雪糕口味，除熱門口味，亦有新出品。翻完一輪堂食餐牌，既然要填補個「空虛」，冚過榴槤卷個「惡夢」，一於要個經典甜點「快樂無限」，自選9球雪糕配多款鮮果，睇見都令人快樂 。
相片即喺相片，只供參考，就算喺堂食，都喺用個紙盒兜住 ，幾片生果堆埋一邊，而且，啲雪糕球都比較刮得細，有幾款味道仲特別細粒，感覺有啲將「盒」就貨 ！味道由左至右，上而下，逐一同大家分享。 仲夏野莓 從官網所知，「仲夏野莓」混雜紅桑子、士多啤梨、藍莓及黑莓而成，其實唔會好分得出有咩莓，但味道酸香清新，令人醒神。
抹茶 抹茶味，不用多介紹，茶味幾幽香純厚，入口細滑。 焦糖脆餅 小弟身為焦糖死粉，所以揀咗兩款焦糖味雪糕，「焦糖脆餅」喺其一，焦糖味雪糕加入一啲細細粒焦糖脆餅，「焦」香過人，脆餅又帶嚟脆口感。
推介依款味道，純為個人喜好！ 朱古力焦糖碎餅 另一款焦糖味雪糕喺「朱古力焦糖碎餅」，比利時純朱古力雪糕本應十分香濃，配上焦糖碎餅，不過，感覺喺啲碎餅被超濃朱古力冚咗。 士多啤梨芝士餅芝士餅味嘅雪糕，內含核桃碎，前者香滑濃郁，後者香脆可口，不過，「士多啤梨」只喺以果醬形式加入，少得可憐，所以，基本上食唔到咩士多啤梨味。
曲奇雲呢嗱 雲呢嗱雪糕配朱古力碎曲奇，就算唔喺哈根大師品牌，都有其他品牌有出依款味。奶香嘅雲呢嗱味，濃郁嘅曲奇碎，雖喺常見嘅口味，但一樣好食。 芒果熱情果 芒果雪糕幾清甜，質感柔滑，混入嘅熱情果醬，芳香得嚟酸咪咪，幾時都覺得芒果夾熱情果喺夏日清爽之選。
香蕉朱古力蛋糕 香蕉搭朱古力，一向都甚有市場，香蕉味雪糕，加入朱古力班尼士蛋糕，雪糕香滑充滿「蕉」氣，班尼士蛋糕濃郁嘅朱古力味，軟腍口感，絕對得我歡心。 紅桑子雪菓 雪菓一向都口感寧捨冰涼柔滑，加埋紅桑子嘅酸香，真喺一啖醒神！
平時話香港啲商場冷凍開得大，不過，Haagen Dazs個位就一定唔喺，可能同近門口有關，又無裝風閘，所以，我哋嗰9球雪糕都溶得幾快，3個人要快手密密食 。
而席間名人甚多，不過，都喺我識佢，佢唔識我嗰種 。期間敬茶、敬酒、派片都成為指定動作，但小弟不好此道，乖乖晌位影相，搵手機略打食評 。是晚嘅宴會一共上10道菜，多款菜式都甚有睇頭，此外，枱上嘅餐具及擺設都甚有氣派 。
晌如此高級嘅宴會廳進餐，當然唔使大家「起筷」，規格跟晌酒店內嘅中菜廳擺酒無異，每道菜都由專人分好再送上，所以，侍應們都要密密做。 鴻運乳豬拼盤拼盤有乳豬件、海蜇、蒜泥青瓜、牛展、分蹄，乳豬香脆又唔肥，青瓜爽脆帶蒜香，牛展入味而微辣，其他嘅海蜇、分蹄就顯得普通啲，但本身口感、味道都唔差嘅。
碧綠金沙蝦丸 依道菜正，蝦丸唔單只彈牙，外層加咗鹹蛋黃，特別惹味；蜜糖豆既清甜，又爽脆，細心位喺去頭、去尾，又去邊，食起嚟完全無渣。 燕窩金雀羹 金雀羹其實喺將鷓鴣拆肉做成嘅肉羹，睇落成窩小粥咁，由於鷓鴣肉拆得好細碎，令人食起嚟好似食粥咁綿，而側旁嗰小碟燕窩，絕對喺「豪氣」、「派頭」嘅表現，整體而言，個金雀羹真喺好好食。
福袋蹄筋原隻鮑魚 初頭望到個鮑魚，何來蹄筋，原來晌鮑魚之下，福袋裡面。唔單鮑魚又腍又入味，蹄根亦都腍滑非常，連啲西蘭花都做得爽口，實在做得一絲不苟。 清蒸綠洲花尾龍躉魚肉挺滑，肉質細嫩，最可惜唔知條花尾龍躉嘅真身喺點，送到上枱嘅已經喺分好一碗碗。
香蔥茗茶燻雞 飲宴多數都喺食炸子雞居多，但今晚以燻雞品客，燻雞做得上乘，肉嫩已經叫人食得稱心，加上雞肉帶有點點茶葉香，清香不俗，正！ 金貝蛋白炒飯‧上湯水餃生麵 兩份單尾同時送上，仲要每款一整碗，一定食得你飽。
炒飯做得出色，飯粒分明，配以金銀瑤柱絲，又多蛋白碎，清得嚟唔寡；至於個湯麵，麵條爽，湯頭清，少少魚鮮味，而水餃內嘅木耳、蝦肉同樣爽口好食。 生磨杏汁燉湘蓮海底椰 臨尾個糖水亦都無馬馬虎虎，杏味濃郁得嚟好清香，蓮子非常鬆化，甜度又啱啱好，超讚。
本應送上糖水嘅同時，就喺配精美小甜點，不過，由傍晚嘅接待酒會、主席致歡迎詞、嘉賓致詞、校友會匯報……等等，搞咗兩個幾鐘，比原先「開飯」嘅時間遲咗個幾鐘，我估大會怕賓客有啲餓，所以，就將個小甜點晌席前送上，喺笑口棗及豆沙煎埋仔嚟，抱歉相片欠奉，因為小弟以為只喺餐前小食。
題外話/補充資料 因為唔知一席要幾錢，所以，每人消費俾唔到參考，而細項評分「抵食」一欄隨意俾個中間位。
今年所食嘅第二底年糕，喺外父所送，富臨集團出品。原本外父送兩盒過嚟，一盒蘿蔔糕，一盒年糕，不過知舅仔對年糕麻麻，所以揀咗年糕，蘿蔔糕就留番俾佢食。不過，事後佢話要年糕好過，因為蘿蔔糕嘅臘肉、臘腸勁肥喎 ！
富臨啲年糕比較大個，又重秤，因為盒底無成份，無淨重……等相關資料，只喺一拎上手估佢大概有成兩斤左右重，而睇埋色澤都幾對辦，至於好唔好食，試過先知。試過晌親戚屋企食年糕，佢哋喜歡「齋煎」，煎完仲要一塊疊一塊，夾時黐到實，好難搞。
我就喜歡沾蛋漿煎，薄薄一層就夠嘞，唔使搞到啲年糕黐實晒就可以嘞 ；仲要慢火細烘，令到啲年糕軟得嚟仍然帶份煙韌感 。講到富臨年糕嘅質素，味道上稍稍偏甜，但有淡淡椰汁香味，香糯軟綿，有點韌勁。相信好多人晌過年期間都食咗唔少糕，小弟今年食到嘅大多數都喺比較傳統啲，但無論傳統定新派，但願人人讀書、工作都步步高陞，富臨各家 ！
北角區真喺好少出沒，幸得食友所贈嘅曲奇，有緣一試Clover「三葉草」嘅出品 。不過，店家嘅中文名字叫「幸福餅店」，因為晌西方，多認為生有4片葉子嘅三葉草代表著幸運、幸福，亦有傳說話有4片葉嘅三葉草只會晌伊甸園中先有嘅植物，所以，你會見到幸福餅店商標上嘅「三葉草」喺有4片葉呢！
我就唔多信幸運唔幸運嘅事，但喺，收到依份曲奇小禮物，就已經喺一件幸福嘅事啦 。食友所送嘅喺一整包有機伯爵茶曲奇，據佢講，老闆仲再加送咗兩小塊曲奇，另外以小透明袋包裝，仲加以粉籃絲帶蝴蝶結綁住，真喺有心思！
有機伯爵茶曲奇 究竟包曲奇有幾重，要幾錢，食友自不然唔會透露，人家相送，小弟就更加唔好意思問啦，不過，一包裡面絕對唔少嘢，足足有成17塊 ，因為喺伯爵茶味，小弟亦沖番杯奶茶襯一襯佢，兩隻味都夾喎，今餐下午茶真喺非常樂活。
再講番隻伯爵茶曲奇，其實茶味唔算得好重，但就有一份幽香，食落啲曲奇，啲茶味先慢慢滲出嚟 ，而口感十分之鬆脆，好易食極都唔停 。 黑白芝麻曲奇．罌粟籽紅莓乾曲奇 另外小透明袋嗰兩小塊，細圓嗰塊喺黑白芝麻曲奇，較易食出，因為芝麻香味挺突出，口感比較鬆化；而方形喺罌粟籽紅莓乾曲奇，依粒要慢慢咬先試到有罌粟籽，因為好微細，又咬起嚟咯咯聲。
其實，三葉草嘅花語喺懷念、約束。如果聯想到講食，晌腦海裡，總有好多出色味美嘅菜式令人懷念，不過，凡事都需要學習節制、約束，暴飲暴食亦都唔喺幾好，少食多滋味嘛 ！餐餐龍肉，都會悶啦。
因為太太教會又搞大聚餐，翻兜「五月花」，所以重臨舊地再次大擦一餐。「上篇」講到日式小食、汽水啤酒、刺身料理、台式料理、東瀛燒物等5個類別，跟住「下篇」就再繼續講埋其他。 日式揚物我哋點咗好多海老天婦羅，亦點咗一大籃蕃薯、南瓜天婦羅，以及軟殼蟹天婦羅，粉漿稍微有啲厚，不過，點幾多俾幾多，無縮水俾少啲，算喺咁啦！
蕃薯、南瓜天婦羅幾好食，夠粉香 。 粉 / 麵 / 飯類飽肚嘢盡可能都唔點，不過，有朋友想試鮑魚雞絲粥及滋味水蟹粥，覺得喺粉麵飯類中，依兩款似喺貴嘢。咁老實講，兩碗粥又真喺有鮑魚雞絲同蟹鉗，已經可以話喺好意外，無欺場啦。
粥底算夠綿，味道不俗，相信朋友滿意收貨 ！ 港日式料理估唔到，我哋晌港日式料理堆中，亦點得唔少嘢，12款嘢揀咗6款，一半一半咁啦。清酒骨湯煮大蜆、咖喱炒青口、黑椒薯仔和牛粒、田園什菜炒野菌、魚籽醬炸青蠔、一口炸豆腐，以後兩者最深印象，尤其個魚籽醬炸青蠔，其實喺青口嚟，唔喺蠔，不過酥炸後加少少沙律醬同黑魚籽醬，鹹鹹鮮鮮效果唔錯，而一口炸豆腐上次都有試，外皮炸得甘脆入口熱呼呼，裡面保持滑嫩，所以確喺好食呢 ！
新菜推介除咗個汁燒墨魚鬚串唔覺有咩特別外，其他5款都點齊一試，包括香芒醬爆珠沙律、黑魚籽三文脆餅、關東銀蘿酥、日式胡麻牛舌、香茅串串雞腿。個爆珠沙律其實無咩特別，只喺用咗大大粒人造香芒醬爆珠，反而黑魚籽三文脆餅及日式胡麻牛舌帶嚟驚喜，前者三文魚刴蓉加入黑魚籽放晌加拿餅，鹹鮮脆，配拾幾好 ；而牛舌厚切粒粒食落煙煙韌，配胡麻汁，麻香好食，又用雞尾酒杯盛載，賣相別緻 。
壽司 / 手卷壽司、手卷喺另一類飽肚之物，所以，就算有成十多款選擇，我哋都只喺點其中兩款過吓口癮，三文魚壽司、鮑魚片壽司，不過不失，壽司飯亦唔會太鬆散，三文魚、鮑魚片都幾鮮甜。其實依家睇番，有幾款都仲可以不妨點嚟試試，如燒芝士牛肉反卷、芝士吉列蝦反卷。
火鍋料理記得上一次點過火鍋料理，即喺涮涮鍋，比較花時間搞，雖然有成30多款配料，不過都喺無謂費時失事，所以火鍋料理喺今晚唯一無試嘅類別！ 精美潮流甜品甜品肯定比上次嚟多咗好多，一大張甜品紙共有14款甜品，真喺比一般日式放題勁多 。
以小弟咁多心又鍾意食甜品，無可能唔叫齊咁多樣嘢囉！唔講你可能唔信，以下張相叫齊晒咁多款甜品，其實都喺我嘅一人份 ，當然老婆都有黐啲嚟試，所以，同枱朋友都睇到眼傻，話我使唔使咁誇，哈哈！14款甜品分別有果仁慕絲蛋糕、意大利芝士蛋糕、藍莓乳酪蛋糕、富良野鮮奶蛋凍、北海道牛乳布甸、楊枝甘露、益力多紅豆糕、日式泡芙、杞子桂花糕、磁燒棉花糖、雪糕糯米糍、懷舊糖不甩、朱古力脆吐司、彩虹水果撈。
其實整體份量唔算多，因為樣樣都細細件！啲蛋糕類唔錯，尤其件藍莓乳酪蛋糕；鮮奶蛋凍同牛乳布甸中規中矩；益力多紅豆糕味道幾得意，而杞子桂花糕好多子同桂花；最唔得喺楊枝甘露、彩虹水果撈，前者水汪汪，好似飲緊淡味嘅芒果汁，後者只喺求其搵啲罐頭雜果撈埋一碗。
懷舊糖不甩真喺好耐無食過，而朱古力脆吐司喺烘熱嘅脆餅唧啲朱古力漿，似件過口癮嘅零食 。雖然今晚嚟食喺俾緊教會價，不過若以正價，近二百樣嘢任飲任食兩個鐘，而質素好好又未算，好差又唔喺，雖知一分錢一分貨，唔通你想蔗渣嘅價錢，想食燒鵝嘅味道咩 ！